CELEX: 32016R0345
Language: lt
Date: 2016-03-10 00:00:00
Title: 2016 m. kovo 10 d. Komisijos įgyvendinimo reglamentas (ES) 2016/345, kuriuo nustatomas pranešimų apie konteinerių padėtį teikimo dažnumas, duomenų formatas ir perdavimo būdas

11.3.2016   
            
            
               LT
            
            
               Europos Sąjungos oficialusis leidinys
            
            
               L 65/38
            
         KOMISIJOS ĮGYVENDINIMO REGLAMENTAS (ES) 2016/345
   2016 m. kovo 10 d.
   kuriuo nustatomas pranešimų apie konteinerių padėtį teikimo dažnumas, duomenų formatas ir perdavimo būdas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. kovo 13 d. Tarybos reglamentą (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės aktų taikymą (1), ypač jo 18c straipsnį,
   kadangi:
   
               (1)
            
            
               Reglamente (EB) Nr. 515/97 numatyta, kad vežėjai pranešimų apie konteinerių padėtį registrui, kurį tvarko Komisija, turi pateikti duomenis apie konteinerių judėjimą, susijusius su įvykiais, nurodytais reglamento 18a straipsnio 6 dalyje, tačiau tik jeigu pranešimą teikiančiam vežėjui šie įvykiai yra žinomi ir duomenys apie juos buvo sukurti, surinkti arba laikomi jų elektroniniuose registruose;
            
         
               (2)
            
            
               siekiant užtikrinti, kad su konteinerių judėjimu susiję duomenys būtų analizuojami laiku, užtikrinti, kad tokius duomenis jūrų vežėjai nekliudomai perduotų į pranešimų apie konteinerių padėtį registrą, ir užtikrinti priimtiną duomenų kodavimo būdų įvairovės lygį, reikėtų nustatyti pranešimų apie konteinerių padėtį teikimo dažnumą, jų formatą ir perdavimo būdą;
            
         
               (3)
            
            
               dėl konteinerių srauto apimties ir nuolatinių pokyčių sukčiavimo nustatymo veiksmingumas didžia dalimi priklauso nuo laiku nustatomo įtartino konteinerių judėjimo. Siekiant užtikrinti, kad gauti duomenys būtų naudojami veiksmingai, sumažinant riziką, kad įtartinos siuntos bus perkeltos į nenustatytą vietą iki jų veiksmingo nustatymo, turėtų būti reikalaujama, kad vežėjai pranešimus apie konteinerių padėtį pranešimų apie konteinerių padėtį registrui perduotų ne vėliau kaip per 24 valandas nuo pranešimų apie konteinerių padėtį sukūrimo, surinkimo arba laikymo vežėjo elektroniniuose registruose;
            
         
               (4)
            
            
               siekiant sumažinti finansinę naštą pramonei ir palengvinti pranešimų apie konteinerių padėtį perdavimą, turėtų būti reikalaujama, kad vežėjai naudotų vieną iš pagrindinių ANSI ASC X12 arba UN/EDIFACT standartų. ANSI ASC X12 yra Amerikos nacionalinio standartų instituto (ANSI) elektroninio keitimosi duomenimis (EDI) protokolas, o UN/EDIFACT – Jungtinių Tautų (JT) parengtas EDI standartas. Taikant šiuos standartus turėtų būti sumažintos vežėjų patiriamos įgyvendinimo sąnaudos, nes šie standartai jūrų pramonėje visuotinai naudojami elektroniniam keitimuisi duomenimis;
            
         
               (5)
            
            
               siekiant užtikrinti saugų duomenų perdavimą ir adekvatų perduodamų duomenų konfidencialumą ir vientisumą, pranešimai apie konteinerių padėtį turėtų būti perduodami naudojant Interneto kūrimo grupės (angl. Internet Engineering Task Force, IETF) parengtą saugųjį rinkmenų perdavimo protokolą (angl. Secure Shell File Transfer Protocol, SFTP). Šis perdavimo būdas užtikrina reikiamą saugumo lygį, o jo įgyvendinimo galimumas yra priimtinas pramonei. Siekiant sumažinti įgyvendinimo išlaidas, vežėjams turėtų būti leista taip pat naudoti kitus perdavimo būdus su sąlyga, kad jais užtikrinamas toks pat duomenų saugumo lygis, kaip ir SFTP;
            
         
               (6)
            
            
               siekiant sumažinti su pranešimų apie konteinerių padėtį perdavimu susijusią finansinę naštą, vežėjams turėtų būti leidžiama perduoti visus pranešimus apie konteinerių padėtį, kurie buvo sukurti, surinkti arba laikomi jų elektroniniuose registruose, neatrenkant atskirų pranešimų apie konteinerių padėtį. Tais atvejais Komisijai ir valstybių narių kompetentingoms institucijoms turėtų būti leidžiama susipažinti su tais duomenimis ir jais naudotis pagal Reglamento (EB) Nr. 515/97 nuostatas;
            
         
               (7)
            
            
               šiame reglamente nustatytos priemonės atitinka Reglamentu (EB) Nr. 515/97 įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Pranešimų apie konteinerių padėtį teikimo dažnumas
   Vežėjai pranešimų apie konteinerių padėtį registrui pateikia visus pranešimus apie konteinerių padėtį, kurie buvo sukurti, surinkti arba laikomi vežėjo elektroniniuose registruose, ne vėliau kaip per 24 valandas nuo pranešimų apie konteinerių padėtį įtraukimo į vežėjo elektroninius registrus.
   Ankstesni pranešimai apie konteinerių padėtį pagal Reglamento (EB) Nr. 515/97 18a straipsnio 5 dalį teikiami per 24 valandas nuo pirmo pranešimo apie konteinerių padėtį sukūrimo arba surinkimo vežėjo elektroniniuose registruose, kuriuose nustatoma, kad konteineris turi būti įvežtas į Sąjungos muitų teritoriją.
   2 straipsnis
   Pranešimų apie konteinerių padėtį duomenų formatas
   Vežėjai teikia pranešimus apie konteinerių padėtį laikydamiesi ANSI ASC X12 arba UN/EDIFACT standartų.
   3 straipsnis
   Pranešimų apie konteinerių padėtį perdavimo būdas
   1.   Vežėjai pranešimus apie konteinerių padėtį perduoda naudodami saugųjį rinkmenų perdavimo protokolą (SFTP).
   Vežėjams leidžiama pranešimus apie konteinerių padėtį perduoti kitais metodais, jei jais užtikrinamas SFTP tapatus saugumo lygis.
   2.   Pranešimai apie konteinerių padėtį gali būti perduodami:
   
               a)
            
            
               atrenkant atskirus pranešimus apie konteinerių padėtį, kaip nurodyta Reglamento (EB) Nr. 515/97 18a straipsnio 6 dalyje, arba
            
         
               b)
            
            
               perduodant visus pranešimus apie konteinerių padėtį, kurie buvo sukurti, surinkti arba laikomi vežėjo elektroniniuose registruose, nepasirenkant atskiro pranešimo apie konteinerių padėtį.
            
         Jei vežėjas pranešimus apie konteinerių padėtį perduoda pagal b punktą, jis sutinka su tuo, kad Komisija ir valstybės narės turėtų prieigą prie šių duomenų ir galėtų jais naudotis pagal Reglamente (EB) Nr. 515/97 nustatytas sąlygas.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. rugsėjo 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. kovo 10 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 82, 1997 3 22, p. 1.